ฟินันซ่า ชี้ดอกลดแน่ชู3เดือนจ่าย3.17%
ฟินันซ่า คาด กนง. ลดดอกเบี้ยแน่ปีนี้ ชูกองทุน 3 เดือน จ่าย 3.17% ต่อปี “กรุงศรี” ขาย 6 เดือน ผลตอบแทน 3.15%
21 ส.ค. 2555

ฟินันซ่า คาด กนง. ลดดอกเบี้ยแน่ปีนี้ ชูกองทุน 3 เดือน จ่าย 3.17% ต่อปี “กรุงศรี” ขาย 6 เดือน ผลตอบแทน 3.15% 
นายธีรพันธุ์ จิตตาลาน กรรมการบริหารและประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ฟินันซ่า กล่าวว่า เชื่อว่าคณะกรรมการนโยบายการเงิน (กนง.) น่าจะลดดอกเบี้ยในการประชุมช่วงที่เหลือของปีนี้ เมื่อดูจากผลการประชุมล่าสุดที่ไม่เป็นเอกฉันท์ ดังนั้นการลงทุนในตราสารที่ให้ผลตอบแทนสูงกว่าอัตราดอกเบี้ยนโยบายปัจจุบันซึ่งอยู่ที่ 3% จะสร้างผลตอบแทนที่ดีแก่ผู้ลงทุน เมื่อเทียบกับแนวโน้มของดอกเบี้ยที่จะปรับลงในอนาคต 
บริษัทเปิดขายกองทุนเปิดฟินันซ่าตราสารหนี้พลัส โรล โอเวอร์ 3 เดือน 4 (FAM FIPR3M4) ตั้งแต่วันที่ 21–27 ส.ค. 2555 รอบการลงทุน 3 เดือน ลงทุนในตราสารหนี้ทั้งในและต่างประเทศ ประมาณการผลตอบแทน 3.17% ต่อปี ลงทุนขั้นต่ำ 2,000 บาท 
นายฉัตรพี ตันติเฉลิม ประธานเจ้าหน้าที่บริหาร บลจ.กรุงศรี เปิดเผยว่า บริษัทเสนอขายกองทุนเปิดกรุงศรีตราสารหนี้ 6M33 (KFFIX6M33) อายุโครงการประมาณ 6 เดือน เสนอขายระหว่างวันที่ 21-27 ส.ค. 2555 ลงทุนขั้นต่ำ 1 หมื่นบาท
กองทุนจะลงทุนในตราสารหนี้ทั้งในประเทศและต่างประเทศ คาดว่าผลตอบแทนประมาณ 3.15% ต่อปี